OB-buss

OB-buss er betegnelsen på mobile fjernsynskontrollrom på hjul i forskjellige størrelser. Det kan være kjøretøy i størrelsesvariasjon fra vanlige varebiler til store trailere. OB står for Outside Broadcast, og bussene brukes til å produsere fjernsynsprogram på location, hvor det ikke er tilgang til konvensjonelle fjernsynskontrollrom. OB-bussenes tradisjonelle bruksområder er hovedsakelig sport, konserter og events, men det blir mer og mer vanlig å benytte OB-busser til vanlige studioprogram. TV 2s studioer i Nydalen, hvor blant annet Senkveld og liknende programmer blir produsert benytter seg av OB-busser istedenfor faste kontrollrom, som NRK har på NRK Marienlyst.


 Infrastruktur 
En OB-buss inneholder utstyret og arbeidsplassene man trenger for å avvikle en fjernsynssending. Bussene er fast utstyrt med et gitt antall kamera og annet utstyr som trengs, men har gjerne infrastruktur for å koble til ekstra utstyr og kamera ved større produksjoner. Som regel har bussene også en følgebil som inneholder alt periferutstyr som trengs: kameraer, stativer, dollyer, mikrofoner, kabel osv. Følgebilen har også plass til å pakke med ekstra utstyr man trenger, avhengig av størrelsen på produksjonen.

Bussene er som regel delt inn i forskjellige avdelinger, alt etter størrelse og prioritering. En vanlig løsning er å ha den største avdelingen i midten, denne avdelingen kalles for regikontrollen. I regikontrollen sitter som regel regi sammen med script, bildemiks og eventuelt grafiker foran en monitorvegg. På monitorene ser man de forskjellige kildene som benyttes i produksjonen, som. kameraer, vb-er (innslag), slow motion og grafikk. I regikontrollen styres produksjonen, regi og script kommuniserer gjennom intercom med resten av teamet, gir instruksjoner til fotografene og ber om grafikk, innslag eller slowmotion. Bildemiks bruker bildemikseren til å legge ut de kildene regi ber om på lufta. I regikontrollen, bak ovennevnte avdeling sitter ofte sakte film-avviklerne og innslagsavviklerne, med sine maskiner.

Bussene pleier i tillegg til regikontrollen å ha en lydkontroll og en bildekontroll. I lydkontrollen mikses og rutes lyden ut til sending eller opptak. I bildekontrollen sitter kamerakontrolløren(e) og som oftest også teknisk leder (TOM). Kameraene kobles til bussen med triax- eller fiberoptisk kabel, som strekkes mellom kamera og CCU-ene (camera control unit) i bussen. Kamerakontrolløren bruker CCU-ene til å styre eksponering, farger, hvit- og svartbalanse osv. for at bildene skal se like ut, at gresset har samme grønnfarge på alle kameraene f.eks. Dette gjør at man har kontroll på alle bildene opp i mot hverandre, og at fotografen kan konsentrere seg om utsnitt, zoom, fokus, kamerabevegelser osv. Fra CCU-ene sendes signalene videre til rutere, patchfelt eller direkte inn i bilde- og lydmiksere.

 Det norske markedet 

NEP Norway er den største aktøren på OB-markedet i Norge, og har ni TV-busser, hvorav flere av de kan produsere sendinger i 1080-50p. De har også to såkalte følgebiler, som supplerer to av de større TV-bussene med utstyrslagring. I tillegg til dette har de en lydbuss som anvendes på underholdningsproduksjoner og to lastebiler uten regikontroll som er designet for å levere signaler hjem til en sentralisert regikontroll. NEP Norway leverer blant annet teknikk og bemanning på Eliteserien og de større produksjonsnivåene på OBOS-ligaen for TV 2 og majoriteten av underholdningsproduksjonene som produksjonsselskaper selger videre til blant annet TV 2 og Discovery.

DMC Production er en relativt ny aktør som så dagens lys i Norge i 2022. De vant anbudet om å levere teknikk og bemanning til hallidrett (håndball/ishockey/basketball) og 2-kameraproduksjonene til OBOS-ligaen for TV 2 fra og med 2023. De har én TV-buss og en del mindre biler for å levere signaler hjem til en sentralisert regikontroll.

NRK er også en aktør på markedet med sine OB-enheter OB24, OB23, HD2 og har også flere andre busser, inkludert tre dedikerte 5.1 surround lydbusser. Også NRK har løsninger for å levere signaler hjem fra lokasjon til en regikontroll på Marienlyst.

Flere firmaer har mindre og mer kostnadseffektive OB-rack (også kalt flypacks), blant annet Creative Technology, Pixel Perfect AS, Beleven AS, Fabel Media AS og TV Media Produksjon AS. De fokuserer oftere på å levere teknikk til firmaeventer, konferanser og festivaler, gjerne i form av såkalte storskjermproduksjoner, selv om også de kan levere teknikk til konvensjonelle fjernsynsprogrammer og mindre strømmesendinger for nett.

 Diverse 
Med direkte-sendinger blir signalene fra OB-bussen kontribuert, eller sendt videre med en satellitt uplink eller med en mikrøbølgesender til et mottakspunkt til ATM-nettet. Mange større idrettsarenaer og konserthaller har et tilknytningspunkt til ATM-nettet. I Norge er det Norkring og NEP eide MediaNetwerk som eier slike nett.  

Man har også mindre varianter, gjerne kalt SNG-biler, som blir brukt i forbindelse med mindre produksjoner som live-overføringer i nyhetssendinger. SNG står for Satellite News Gathering. Som navnet indikerer foregår kontribusjonen av det innspilte materialet via satellitt.

 Eksterne lenker 
 NEP Norway AS
 NEP Internasjonalt
 Mediatec 
 MediaNetwerk
 OB-Team AS
 NRK Produksjon
Trippel-M Levende Bilder AS
 Pål Westby AS
 Norkring 

Kategori:TV-produksjon

fr:Régie (spectacle)#Télévision